text: Du kan møde fremmede soldater på motorvejen de næste dage
  04 oktober 2018 kl. 14.52
  Hele motorvejsnettet fra Sønderjylland til Nordjylland vil de næste dage blive præget af udenlandske soldater og køretøjer på vej til NATO-øvelse i Norge.
  I de kommende dage skal NATO-soldaterne forestille sig, at Norge er blevet angrebet af en fremmed magt, hvor NATO og en række samarbejdspartnere skal komme Norge til hjælp. Det sker i årets store NATO-øvelse "Trident Juncture".
  Det betyder, at der i dag torsdag, i morgen fredag og mandag og tirsdag i næste uge vil være en tæt trafik af store tunge militære køretøjer på den jyske motorvej, når 500 køretøjer og 1000 soldater indtager Norge.
  
  10 køretøjer i timen
  - Samtlige køretøjer og soldater kommer ind via den dansk-tyske grænse i Sønderjylland, og det er planlagt, så køretøjerne sendes afsted op gennem Jylland 10 ad gangen med en times mellemrum, siger Forsvarets presserådgiver Lars Skjoldan.
  Forsvaret oplyser i en pressemeddelelse, at Danmark selv får en del ud af det, når vi hjælper blandt andet briterne og franskmændene i deres troppetransport. Det danske Forsvar lærer at samarbejde med vigtige allierede, at sætte forsyningskæder op, så de får mad og brændstof, og lærer at gøre både transport og ophold i Danmark sikker og effektiv.
  